**Rogaland Arbeiderparti fordømmer Russlands invasjon av Ukraina**

Russlands invasjon av Ukraina er et militant brudd på folkeretten. Rogaland Arbeiderparti fordømmer dette på det sterkeste. Ingenting kan forsvare president Putin og Russlands angrep på sin suverene nabostat.

Det ukrainske folk, med president Zelinskyj i spissen, forsvarer seg heroisk mot den russiske overmakten. Rogaland Arbeiderparti ønsker med dette å uttrykke sin støtte og solidaritet med det ukrainske folket.

Vi gir vår tilslutning til regjeringens beslutning om å donere norskproduserte panservernraketter, våpen av defensiv art, til forsvaret av Ukraina.  Vi slutter oss til norske myndigheters sanksjoner utformet i tråd med EUs strenge sanksjoner.

Samtidig vil vi understreke at det ikke er det russiske folket som er årsaken til denne krigen, men den politiske ledelsen i landet. Rogaland Arbeiderparti tar derfor sterk avstand fra trakassering og hatefulle ytringer mot russere i Norge og verden for øvrig.

Norge må yte humanitær hjelp til det krigsrammede Ukraina. Når vi som land får store ekstrainntekter som resultat av den tragiske krigen, er det viktig at vi står i fremste rekke og bidrar med en humanitær innsats som monner.

Mange ukrainere har flyktet til naboland, og enda flere vil gjøre det i tiden som kommer. Systemene for mottak er svært presset i flere naboland, og i ferd med å bryte sammen enkelte steder. Derfor haster det med å få på plass ordninger for trygg transport videre til flere land i Europa. Her må Norge og andre land yte rask og effektiv bistand i samarbeid med de store humanitære organisasjonene.

Om nødvendig må norske myndigheter selv organisere transport av flyktninger for å hindre humanitære katastrofer. Rogaland Arbeiderparti mener det er spesielt viktig at man stiller opp for særskilt utsatte grupper i Ukraina, blant annet grunnet helsesituasjon, livssyn, seksuell orientering og politisk ståsted.

Engasjementet er stort hos mange frivillige. Dette viser oss at det norske folk stiller seg solidarisk bak det ukrainske. Rogaland Arbeiderparti støtter regjeringens uttrykte vilje om å ta imot flyktninger som en del av et forpliktende europeisk samarbeid. Vi støtter helhjertet regjeringens vedtak om å gi ukrainerne kollektivt vern. Dette er riktig tiltak i denne situasjonen.

Norske kommuner og norsk frivillighet står klare til å ta imot ukrainske flyktninger. Vi er glade for at regjeringen nå arbeider målrettet både for å bygge opp mottakskapasitet og forenkle regelverk slik at vi kan ta imot flyktninger og få dem ut i arbeid og aktivitet så raskt som mulig.